Høje brag og lysglimt gør hunde nervøse, så derfor forbereder Nordjyllands Internat i Hjallerup sig på det fyrværkeri, som bliver fyret af i morgen aften, nytårsaften. - Der bliver jo helt fyldt op, siger kommunikationsmedarbejder Cathrine Coks fra Dyrenes Beskyttelse, Nordjyllands Internat. Inden det bliver nytårsaften, har internatet forberedt sig ved blandt andet at dække vinduerne til med sort plastik. Samtidig spilles der musik for hundene for at overdøve larmen fra fyrværkeriet. - Og så sørger vi bare for at alle hundene er luftet rigtig godt af, og så får de kødben og godbidder, som de kan sidde og hygge sig med, siger Cathrine Coks. De mange tiltag for at beskytte hundene tiltaler kunderne. For igen i år er alle knap 20 pladser i internatet fyldt op. Ofte bestilt et år i forvejen. - Jeg tror, det er en tryghed for en ejer at sende sin hund i pension nytårsaften. Det der med, at man kan lægge ansvaret fra sig og sige: det er et dejligt sted, de er gode ved dyrene, og der er fred og ro. Så betaler man gerne for det, siger Cathrine Coks fra Dyrenes Beskyttelse, Nordjyllands Internat. Det er ene og alene fyrværkeriet der gør, at dyrene bliver bange nytårsaften. - Hvis jeg kunne vælge, så skulle det afskaffes, slutter Cathrine Coks. Se indslaget fra internatet her:

Opsummering:
Hundeinternatet i Hjallerup er fyldt op nytårsaften.